Arbejdet med at slå mink ned på blandt andet Gjøl går væsentligt langsommere, end Fødevarestyrelsen forinden havde beregnet. Søndag var kun et sted mellem 13.000 og 15.000 mink blevet aflivet, og det er blandt andet langsommeligheden i processen, som nu får Socialdemokratiets Bjarne Laustsen til at reagere. - Problemet er, at det er en meget stor og meget dyr opgave at aflive så mange dyr. Det er paradoksalt, fordi sæsonen for pelsning er lige om hjørnet. Om tre uger er 90 procent af minkene pelset, og dermed er en stor del af problemet forsvundet af sig selv, siger Bjarne Laustsen, som sidder i Folketingets Fødevareudvalg. Fødevareminister Mogens Jensen fra Socialdemokratiet annoncerede den 1. oktober, at regeringen havde besluttet, at alle coronasmittede minkbesætninger, besætninger med mistanke om smitte og besætninger inden for en radius af knap otte kilometer skal slås ned for at bekæmpe corona blandt mink og de mennesker, som arbejder med mink. Det betyder, at op mod to millioner mink skal aflives. Arbejdet med at aflive mink på Gjøl skulle være gået i gang onsdag i sidste uge, men begyndte først torsdag, fordi flere minkavlere nægtede myndighederne adgang til deres ejendomme. De er utilfredse med den kompensationsordning, som regeringen har tilbudt dem. Eksperter: Minkskind smitter ikke Bjarne Laustsen har undersøgt, om der er smitterisiko ved minkskindene, hvis dyrene bliver pelset som normalt. Det er der ifølge eksperterne ikke. - Det er lidt tosset, at vi nu tager så hårdt fat. Med det tempo aflivningen er foregået med indtil nu, så bliver det jo påske, inden Fødevarestyrelsens folk er færdige, siger socialdemokraten. Taler du nu på regeringens vegne, eller er det udtryk for, hvad du selv mener? - Ingen skal være for store til at indrømme, når de begår fejl. Jeg taler med både avlere, eksperter og mine kolleger, og der bliver lyttet, siger Bjarne Laustsen under debatten. Du kan se debatten i Fokus på TV2 Nord mandag klokken 19.30 - eller lige her:

Referat:
Regeringens strategi med aflivning af op mod to millioner mink i Danmark virker ikke efter hensigten og bør laves om. Sådan lyder det fra den nordjyske socialdemokrat Bjarne Laustsen i en debat på TV2 Nord mandag.